RDM-aanleg 'nie gevaarlik vir gemeenskappe' | Netwerk24
Deur Marelize Barnard 10 September 2018 06:04
Rheinmetall Denel Munition (RDM) het inwoners in die omgewing van sy aanleg in Macassar naby Somerset-Wes gerusgestel en gesê die aanleg hou geen gevaar in vir mense wat naby die aanleg woon nie.
In 'n verklaring Saterdag sê RDM daar word in alle opsigte voldoen aan internasionale en die nasionale departement van arbeid se veiligheidstandaarde.
Die aanleg van Rheinmetall Denel Munition in Somerset-Wes. Foto: Jonathan Lestrade/Die Son
Die ongeveer 400 geboue by die Somerset-Wes-aanleg is almal so ontwerp dat indien daar 'n voorval is, dit nie 'n invloed op die omliggende geboue of omgewing sal hê nie.
In die geval van die ontploffing op 2 September, toe agt werknemers dood is, het die versterkte mure verseker dat die drukgolf wat gevorm het nie na ander geboue versprei het nie, maar reguit die lug in is.
Om elke gebou word 'n veilige radius bepaal, afhangend van die werk wat daar gedoen word.
Al dié veilige radiusse is binne die grense van die perseel en die omliggende gemeenskappe kan nie daardeur geraak word nie.
RDM sê personeel kry steeds traumaberading en boodskappe word in 'n boek van herinnering aangeteken wat in die ontvangsvertrek van die aanleg gehou word.
Verteenwoordigers van RDM het Saterdag al die betrokke gesinne besoek en verskeie kerke in Macassar het Sondag 'n biddag gehou en hul oggenddienste aan die oorledenes en hul gesinne gewy.
Norbert Schulze, uitvoerende hoof van RDM, sê in hierdie moeilike tyd maak mense op mekaar staat vir krag. Daar is 'n mate van troos daarin om geliefdes te onthou en vir mekaar te bid," sê Schulze.
Meer oor: Rheinmetall Denel Munition (Rdm) | Norbert Schulze | Macassar | Veiligheid | Plofstofaanleg | Ontploffing